**Hermann Julius Schmalz ja seto laulupärimus**

Andreas Kalkun, Eesti Rahvaluule Arhiiv

Seto kultuur oli veel 20. sajandi esimel kümnendil üldiselt suuline ning seto pärimus elas külades oma konservatiivset ja traditsioonilist elu. Siiski ei jäänud setodki kirjakultuurist puutumata, ning peagi jõudis nende laul ka lavalaudadele. Moodsa lavakultuuriga puutusid setod ilmselt esimestest korda kokku, kui Taelova kiriku preester Karl Ustav (1867-1953) kutsus kokku seto koori ja viis selle 1912. aastal Tartu Vanemuise ja Valga Säde “Setu õhtutele” esinema.

Seto laule esitati Eesti linnades siiski juba 19. sajandil lõpus. 1886. aasta 17. augustil osales Vanemuise seltsi rahvapeol koor, keda reklaamiti Postimehes: “Setukesed esimest korda Tartus oma rahvariietes, laulavad mitmed nalja laulud ja peavad naljakaid kõnesid Setu keeles.” Tegemist polnud siiski setodest koosneva kooriga, vaid Räpina kihelkonna Tooste või Toosikatsi küla mängu- ja lauluseltsi kooriga. Kooris lõi mõnda aega kaasa ka mitmekülgne Hermann Julius Schmalz (1870–1945), kes kirjutas muuhulgas populaarseid lõunaeestikeelseid rahvaraamatuid, kus heideti nalja setode üle. Populaarseim Schmalzi rahvaraamatuist oli “Töganitsa Höödo naise võtmise ja tarõ palamise lugu” (esimene trükk 1899, teine 1902), mis jõudis peagi ka rahvasuhu. Tutvustan ettekandes varaseid seto kultuuri esitamisi ning Schmalzi loomingu jälgi pärimuses.